UV บวก 3% โบรกฯ มองกำไรปี 61 โตกระฉูด แนะ “ซื้อเก็งกำไร” เป้า 10.94 บ.
UV บวก 3% โบรกฯ มองกำไรปี 61 โตกระฉูด แนะ “ซื้อเก็งกำไร” เป้า 10.94 บ. โดยล่าสุด ณ เวลา 10.54 น. อยู่ที่ระดับ 9.65 บาท เพิ่มขึ้น 0.25 บาท หรือ 2.66% สูงสุดที่ระดับ 9.70 บาท ต่ำสุดที่ระดับ 9.55 บาท มูลค่าการซื้อขาย 281.05 ล้านบาท
29 ม.ค. 2561

ผู้สื่อข่าวรายงานว่า ราคาหุ้น บริษัท ยูนิเวนเจอร์ จำกัด (มหาชน) หรือ UV ณ เวลา 10.54 น. อยู่ที่ระดับ 9.65 บาท เพิ่มขึ้น 0.25 บาท หรือ 2.66% สูงสุดที่ระดับ 9.70 บาท ต่ำสุดที่ระดับ 9.55 บาท มูลค่าการซื้อขาย 281.05 ล้านบาท

ด้าน บล.ดีบีเอส วิคเคอร์ส (ประเทศไทย) ระบุในบทวิเคราะห์ฯ แนะ “ซื้อเก็งกำไร” หุ้น UV ในราคาพื้นฐาน 10.94 บาท โดยมองว่าการที่เปลี่ยนรอบบัญชีเป็นก.ย. ตั้งแต่ปีนี้ทำให้คาดการณ์กำไรหลักปี 61 เป็นช่วงเดือนต.ค.60-ก.ย.61 ซึ่งคาดว่าจะสูง 42% เมื่อเทียบปีต่อปี เป็น 1.3 พันล้านบาท ขณะที่ฐานกำไรหลักปี 60 ที่นำมาเปรียบเทียบต้องปรับปรุงเป็นช่วง ต.ค.59-ก.ย.60 ซึ่งคำนวณได้ที่ 918 ล้านบาท
นอกจากนี้ยังมีประเด็นที่น่าสนใจคือ 1) ถือหุ้นในบมจ.แผ่นดินทอง พร็อพเพอร์ตี้ ดีเวลลอปเม้นท์ (GOLD) สัดส่วน 39.28% ซึ่งพัฒนาเฉพาะบ้านแนวราบมีศักยภาพเติบโตเร็วและสูง 2) ประสบความสำเร็จการระบายสต็อคคอนโดมิเนียม ด้วยโปรโมชั่น “แช่แข็งเงินผ่อน” 3) ปีนี้บริษัท แกรนด์ ยูนิตี้ ดิเวลล็อปเมนท์ จำกัด (GRAND U) ซึ่งเป็นบริษัทย่อยที่ถือหุ้น 100% และพัฒนาแต่คอนโดมิเนียมจะเปิดขาย 4 โครงการใหม่ คาดว่าจะสร้างยอดขายได้มาก
4) คาดว่ามีโอกาสสูงที่จะร่วมลงทุนโครงการ Mixed Use ขนาดใหญ่สุดในไทยคือ “One Bangkok” จะทำให้มีการเติบโตจากรายได้คงที่ (Recurring Income) ในระยะยาว และ 5) สำหรับธุรกิจ Zinc Oxide สัดส่วนรายได้เป็น 9% จากรายได้รวม ณ ช่วง 9 เดือนแรกปี 60 ปัจจุบันมีกำลังการผลิตเพิ่มเป็น 22,000 ตันต่อปี จากเดิมที่ 18,100 ตันต่อปี
โดยบริษัทคาดว่าปีนี้ตั้งเป้ามีการใช้กำลังการผลิตที่ 83% ถือว่าในรอบปีที่ผ่านมาถึงปัจจุบันได้ประโยชน์จากราคาสังกะสีที่ปรับตัวขึ้นมาอย่างรวดเร็ว ขณะนี้มากกว่า 3,480 เหรียญต่อตัน ทำสถิติสูงสุดใหม่ ซึ่งมีผลจากอุปทานที่จีนมีน้อยลูกค้าหลักคือ ยางรถยนต์ 70%